Guiz, por la grace de Deu evesque de Langres, à touz cels qui verront cels presentes lettres, salut en Nostre Seingnor. Saichent tuit que en nostre presence estaubliz por ceste chose specialment Jehanz de Naeles, damoiseaus, ai recogneu que il ai repris et il et si hoir doivent tenir touz jorz de noble prince monseignor Hugues de Borgoingne et de ses hoirs sa maison d’Eschanné, et quant que il ai et puet avoir en la vile et és appartenances d’Eschanné, ligement en touz biens et en touz profiz et en fiez et en rerefiez. Et se il ne si hoir amendent ne en forcissent la devant dite maison d’Echanné il ai recogneu que ele est jurable et rendable au duc devant nomé et a ses hoirs. Ou tesmoignaige de la quel chose, par la priere dou devant dit Jehan de Naeles, nos avons fait mettre nostre seal en cels presentes lettres. Ce est fait en l’an de grâce M. CC. et soixante et sept ou mois de juignot.